സി.പി.ഐയുടെ അടിമത്തം ലജ്ജാകരം: കെ. സുധാകരന് തിരുവനന്തപുരം: എ.ഐ.എസ്.എഫ് നേതാക്കളെ എസ്.എഫ്.ഐക്കാര് മര്ദ്ദിക്കുകയും വനിതാ നേതാവിനെ ജാതീയമായി അധിക്ഷേപിക്കുകയും ചെയ്ത ശേഷം മുഖ്യമന്ത്രിയുടെ പൊലീസ് എ.ഐ.എസ്.എഫ് നേതാക്കള്ക്കെതിരെ കേസെടുത്തു. കള്ളക്കേസില് കുടുക്കിയത് ചോദ്യം ചെയ്യാന് തന്റേടം കാണിക്കാത്ത അടിമകളായി സി.പി.ഐ നേതൃത്വം മാറിപ്പോയതില് കേരളം ലജ്ജിക്കുന്നുവെന്ന് കെ.പി.സി.സി പ്രസിഡന്റ് കെ. സുധാകരന് എം.പി പ്രസ്താവിച്ചു. മുന്നണിയിലും സര്ക്കാരിലും തിരുത്തല് ശക്തിയായി പ്രവര്ത്തിച്ചിരുന്ന സി.പി.ഐ കേരള കോണ്ഗ്രസിന്റെ വരവോടെ ആട്ടും തുപ്പും ഏറ്റുവാങ്ങുന്ന നാണംകെട്ട പ്രസ്ഥാനമായി അധഃപതിച്ചു. പിണറായി വിജയന്റെ നിഴലായി സി.പി.ഐ സെക്രട്ടറി കാനം രാജേന്ദ്രന് മാറി. എ.ഐ.എസ്.എഫുകാരെ കള്ളക്കേസില് കുടുക്കിയതിലെ പ്രതിഷേധം മുഖ്യമന്ത്രിയെ നേരില് കണ്ട് രേഖപ്പെടുത്താനുള്ള തന്റേടം പോലും സി.പി.ഐ മന്ത്രിമാര്ക്കില്ലാതെ പോയത് അത്ഭുതപ്പെടുത്തുന്നതാണ്. സി.പി.എമ്മിന്റെ സ്ത്രീസംരക്ഷണ വാദം വെറും തട്ടിപ്പാണെന്നും കോലം കെട്ടല് മാത്രമാണതെന്നും കേരളീയ സമൂഹത്തിന് വ്യക്തമായി. വാളയാറിലും പാലത്തായിലും തിരുവനന്തപുരത്ത് ചോരക്കുഞ്ഞിനായി പോരാട്ടം നടത്തുന്ന അമ്മയുടെ കാര്യത്തിലായാലും സി.പി.എം ഒരിക്കലും ഇരയോടൊപ്പമായിരുന്നില്ല. സ്ത്രീപീഡകരായി പാര്ട്ടി നേതാക്കള് വരുമ്ബോള് സ്ത്രീസുരക്ഷയിലും ഇരയ്ക്ക് നീതിയുറപ്പാക്കുന്നതിലും സി.പി.എമ്മിന് ഇരട്ടത്താപ്പും ഇരട്ട നീതിയുമാണ്. സമീപകാലത്ത് അടൂര്, പാലക്കാട് തുടങ്ങിയ നിരവധി സ്ഥലങ്ങളില് സി.പി.ഐ പ്രവര്ത്തകര് സി.പി.എം ഗുണ്ടകളില് നിന്ന് ഭീകരമര്ദ്ദനം ഏറ്റുവാങ്ങി അടിമകളെപ്പോലെ ജീവിക്കുന്നു. അവിടെയെല്ലാം പൊലീസ് നോക്കുകുത്തിയായി സി.പി.എമ്മിന്റെ താത്പര്യം സംരക്ഷിക്കുന്നു. സി.പി.ഐയ്ക്ക് പങ്കാളിത്തമുള്ള മന്ത്രിസഭയാണെങ്കിലും പൊലീസിന്റെ പൂര്ണ്ണ സംരക്ഷണം സി.പി.എമ്മുകാര്ക്ക് മാത്രം. ഇങ്ങനെ ദാസ്യവേല ചെയ്ത് എത്രനാള് സി.പി.എമ്മിനൊപ്പം നില്ക്കാനാകുമെന്നത് കാലം തെളിയിക്കട്ടെയെന്നും സുധാകരന് പറഞ്ഞു.